LAOAG CITY – Nakaalerto iti agdama dagiti Pinoy nga agnanaed iti Pahua town a paset ti Puna District ti Big Island, Hawaii kalpasan nga indeklara ni Hawaii County Mayor Billy Kenoi ti state of emergency gapu ti agtultuloy ti lava flow manipud iti Kilauea volcano.
Segun kenni Manny Pascua, taga Pasuquin, Ilocos Norte ken correspondent ti Bombo Radyo idiay Hawaii nga sumagmamanon a Pinoy ti nagbakwit iti nasao a lugar gapu ti posibilidad nga dumanon iti lugar da ti bumegbeggang a lava nga agay-ayus manipud iti nasao a bulkan.
Kuna ni Pascua nga karaman kadagiti Pinoy nga agnanaed iti Pahua town nga posible a turongen ti lava flow ket dagiti Ilokano manipud iti ili ti Pasuquin, Dingras, ciudad ti Laoag ken sumagmamano a paset ti Ilocos Norte ken Pilipinas.
Inbatad ni Pascua, ti lava flow ket agarup maysa a kilometro laengen ti kaadayu na sakbay a makadanon iti residential area.
Gapu iti daytoy, ti Department of Civil Defense idiay Hawaii ket awan sardeng na nga agmonmonitor iti bulkan.
Iti agdama ket 24 na oras ti panagmonitor dagiti kameng ti nasao a departamento no sadino nga uray rabii ket adda helicopter a mangiwaywayat ti aerial monitoring iti Kilauea volcano.
Segun pay kenni Pascua, saanen a daytoy ti damo a mapasamak ti lava flow idiay Big Island, Hawaii no di ket napasamak met idin sangapulo a tawenen ti napalabas idiay Calapana town no sadino nga adu a balay ti nagaburan ti pitak manipud iti bimtak a bulkan.
Malaksid kadagiti balay ket nagaburan pay ti pitak dagiti nursery nga pagtrabtrabahuan ti adu a Pinoy nga arigna nagbalin a disyerto agingga ita.
Ti Kilauea volcano ket nagbalin nga aktibo idi 1983 ken segun ti US Geological Survey ket umabot ti 61 ti recorded eruptions ti nasao a bulkan..
Idi bimtak ti Kilauea volcano idi 1983 ket 16 a balay ti nadadael iti Royal Gardens subdivision.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn